|  |  |
| --- | --- |
|                                   cid:image001.jpg@01D58358.7C0EE7D0**Republika Srbija****Potpredsednica Vlade**Ministarstvo građevine, saobraćaja i infrastruktureNemanjina 22-2611000 BeogradSrbija | cid:image001.png@01CE5625.7E1558F0**EVROPSKA KOMISIJA** |

**IZVEŠTAJ O SEMINARU ZA SOCIJALNO UKLjUČIVANjE ROMA I ROMKINjA**

**Beograd, Klub poslanika, 23.10.2019. godine**

Peti po redu Seminar o socijalnom uključivanju Roma i Romkinja u Republici Srbiji, koji je organizovala Vlada Republike Srbije u partnerstvu sa Evropskom komisijom, održan je 23. oktobra u Klubu poslanika u Beogradu. Po preporuci Evropske Komisije primenjen je koncept Seminara koji je osim obraćanja i diskusije u plenumu, podrazumevao i rad u šest tematskih grupa (1. Obrazovanje: Preduzete mere, izazovi i prioriteti za naredne dve godine; 2. Zapošljavanje: Realizovane aktivnosti, izazovi na nacionalnom i lokalnom nivou i prioriteti u naredne dve godine; 3. Socijalna i zdravstvena zaštita, uključujući prava dece i nasilje u porodici; 4. Stanovanje: Preseljenje/legalizacija romskih naselja; 5. Lična dokumenta i položaj raseljenih lica i povratnika u procesu readmisije – izazovi i moguća rešenja; 6. Sveprožimajuće teme) na pripremi predloga Operativnih zaključaka za period od 2019-2021. godine. Ovakav pristup omogućio je širok konsultativni proces sa relevantnim akterima i konstruktivan međusektorski dijalog.

Na Seminaru je učestvovalo 140 predstavnika/ca:

* Vlade Republike Srbije (Ministarstvo prosvete, nauke i tehnološkog razvoja, Ministarstvo građevine, saobraćaja i infrastrukture, Ministarstvo zdravlja, Ministarstvo za rad, zapošljavanje, boračka i socijalna pitanja, Ministarstvo za evropske integracije, Ministarstvo državne uprave i lokalne samouprave, Ministarstvo pravde, Ministarstvo unutrašnjih poslova, Ministarstvo kulture i informisanja, Komesarijat za izbeglice i migracije, Kancelarija za ljudska i manjinska prava, Tim za socijalno uključivanje i smanjenje siromaštva, Koordinaciono telo za praćenje realizacije Strategije za socijalno uključivanje Roma i Romkinja za period od 2016-2025. godine, Nacionalna služba za zapošljavanje, Republički zavod za socijalnu zaštitu, Kancelarija za inkluziju Roma APV) i jedinica lokalne samouprave (Opština Odžaci);
* Nacionalnog saveta romske nacionalne manjine;
* Nezavisnih tela (Zaštitnik građana, Poverenica za zaštitu ravnopravnosti);
* Organizacija civilnog društva (Stalna konferencija romskih udruženja građana, Stalna konferencija gradova i opština, Asocijacija zdravstvenih medijatorki, Asocijacija koordinatora za romska pitanja, Asocijacija pedagoških asistenata, Ekumenska humanitarna organizacija, Forum Roma Srbije, A11 Inicijativa za ekonomska i socijalna prava, Daje, Indigo, Romsko udruženje žena braničevskog okruga, Centar za edukaciju Roma i etničkih zajednica, Praxis, Bibija, Romska ženska mreža, Beogradski fond za političku izuzetnost, Centar za interaktivnu pedagogiju, Evropski policajci romske nacionalnosti, Centar za integraciju mladih, Housing centar, Roma World , Adra, Romanipen;
* Donatora i međunarodnih organizacija (Evropska komisija, Delegacija EU u Srbiji, Švajcarska kancelarija za saradnju, GIZ, OSCE, REF, UNICEF, UN Tim za ljudska prava, UNWOMEN, UNHCR, UNOPS, UNDP, Fond za otvoreno društvo, Save the children, Tim za integraciju Roma-Regionalni savet za saradnju, Help, Svetska banka).

Seminar je otvorila Marta Garsija Fidalgo zadužena za koordinaciju politika za Rome u Generalnom direktoratu za politiku susedstva i pregovora o proširenju Evropske komisije i tom prilikom podsetila da je romska zajednica najveća etnička manjina u Evropi, kao i da je pitanje socijalnog uključivanja Roma/kinja izuzetno važno u procesu pridruživanja. Garsija Fidalgo je pozvala sve nadležne institucije na intenzivnu saradnju na nacionalnom i lokalnom nivou jer inkluzija Roma i Romkinja predstavlja proces koji zahteva rad i doprinos svih relevantnih aktera. Osim Poglavlja 23 koje je važno u kontekstu pridruživanja EU, Srbija je potpisnik [Deklaracije partnera sa Zapadnog Balkana o integraciji Roma u procesu proširenja Evropske unije](https://www.rcc.int/docs/464/declaration-of-western-balkans-partners-on-roma-integration-within-the-eu-enlargement-process) koja je usvojena u Poznanu i koja nas obavezuje da nastavimo i unapredimo napore ka potpunoj jednakosti i integraciji Roma/kinja u društvo. Fidalgo je naglasila da će EU nastaviti da podržava socijalnu inkluziju Roma/kinja u Srbiji putem IPA fondova, ali da je važno obezbediti održivost inicijativa poput mobilnih timova, stipendija i projekata u oblasti stanovanja.

Dalibor Nakić, predsednik Nacionalnog saveta romske nacionalne manjine, posebno je istakao važnost delovanja na lokalnom nivou, kao i značajan doprinos pedagoških asistenata/kinja, koordinatora za romska pitanja, zdravstvenih medijatorki i mobilnih timova. Nacionalni savet romske nacionalne manjine poseban značaj pridaje predstojećem Popisu stanovništva koji će biti sproveden 2021. godine, jer je od ključne važnosti da se utvrdi precizan broj Roma/kinja koji žive u Srbiji kako bi se u skladu sa tim, kreirala državna i socijalna politika prema Romima/kinjama kao osetljivoj grupi stanovništva. Nakić je naglasio da je neophodno raditi na jačanju nacionalnog identiteta, očuvanju jezika i kulture romskog naroda jer je kultura najsnažnije oružje u borbi protiv stereotipa. Rukovodeći se time, Nacionalni savet je osnovao Romski kulturni centar u Nišu, a u toku je i proces osnivanja kulturnog centra u Pančevu.

Zorana Mihajlović, potpredsednica Vlade Republike Srbije i predsednica Koordinacionog tela za praćenje realizacije Strategije za socijalno uključivanje Roma i Romkinja za period 2016-2025. godine, ocenila je da se u cilju inkluzije Roma/kinja sprovode brojne aktivnosti u različitim sferama društvenog života, ali da i dalje postoje izazovi. Naročito je važno u narednom periodu ulagati napore u oblasti zapošljavanja Roma/kinja, posebno u okviru institucija na lokalnom i državnom nivou. Potpresednica je naglasila da je socijalno uključivanje Roma/kinja važno za napredak našeg društva, da se za sve građane/ke moraju obezbediti jednaki uslovi bez obzira na versku i/ili nacionalnu pripadnost, kao i da moramo nastaviti borbu protiv stereotipa koji su još uvek prisutni u našem društvu.

*Uvod u rad tematskih grupa* (Moderatorka: Dragana Jovanović Arijas, menadžerka Tima za socijalno uključivanje i smanjenje siromaštva Vlade Republike Srbije)

Prisutnima su se obratili:

* Nina Mitić, pomoćnica ministra za rad, zapošljavanje, boračka i socijalna pitanja, istakla je da je Seminar dobar mehanizam provere za sve ono što smo kao država predvideli strateškim merama, kao i da je to prilika da se predstavnici/ce romske zajednice uključe u kreiranje, primenu i korekciju mera namenjenih socijalnom uključivanju Roma/kinja. Dve od pet oblasti (zapošljavanje i socijalna zaštita) prepoznate u Strategiji za socijalno uključivanje Roma i Romkinja za period od 2016-2025. godine, su u nadležnosti Ministarstva za rad, zapošljavanje, boračka i socijalna pitanja, kao i komponenta koja prožima sve druge - antidiskriminacija. Mitić je ukazala da se broj Roma i Romkinja prijavljenih na evidenciju Nacionalne službe za zapošljavanje već nekoliko godina unazad kreće oko 25.000 ljudi i da je neophodno dodatno motivisati mlade iz romske populacije kako bi aktivno tražili posao na legalnom tržištu rada. Osim toga, mere socijalne pomoći koje su unapređene u prethodnom periodu, su u korist najsiromašnijih delova stanovništva i romske porodice su najbrojniji korisnici ovog vida podrške.
* Nenad Ivanišević, član Koordinacionog tela za praćenje realizacije Strategije za socijalno uključivanje Roma i Romkinja za period od 2016-2025. godine, ocenio je da krajnji rezultat socijalnog uključivanja jedne od najranjivijih kategorija stanovništva u Republici Srbiji mora biti rešavanje svakodnevnih životnih problema, a to između ostalog podrazumeva i saradnju sa predstavnicima lokalnih samouprava u Srbiji. Ivanišević je takođe naglasio da SANU 2019. godine obeležava trideset godina rada Odbora za proučavanje života i kulture Roma i da je važna činjenica da se u Srbiji na tom nivou bavimo kulturom i tradicijom romske zajednice.
* Andrija Đurić, koordinator za romska pitanja opštine Odžaci, predstavio je projekat vredan milion i pedeset hiljada evra koji je opština Odžaci implementirala uz finansijsku podršku IPA 2013. Projekat je rezultirao izgradnjom 34 stambene jedinice, nedostajuće infrastrukture, ulične rasvete i vodovodne mreže u naselju Deronje-Čerga. Opština Odžaci je takođe deo programa pod nazivom ROMACTED koji sprovodi Savet Evrope, što omogućava dalji rad sa korisnicima, odnosno uključivanje stanovnika naselja u proces donošenja odluka.
* Danijela Janković, predstavnica Kancelarije za ljudska i manjinska prava, predstavila je Analizu operativnih zaključaka koju je za potrebe petog Seminara o socijalnom uključivanju Roma i Romkinja uradila Kancelarija za ljudska i manjinska prava. Analiza predstavlja retrospektivu dosadašnjih seminara sa namerom da se na jednom mestu nađu svi podaci o broju održanih seminara, učesnicima, institucijama koje su učestvovale u izveštavanju, kao i osvrt na najznačajnije rezultate i najveće izazove u procesu inkluzije Roma/kinja. Janković je istakla da praćenje operativnih zaključaka nije cilj sam po sebi, već se time omogućava bolje kreiranje javnih politika, osigurava transparentnost i odgovornost za iste, a politika inkluzije Roma/kinja se prati na koordinisani i sistematičan način.
* Marta Garsija Fidalgo zadužena za koordinaciju politika za Rome u Generalnom direktoratu za politiku susedstva i pregovora o proširenju Evropske komisije zaključila je uvodni panel preporukom da rad tematskih grupa treba da se zasniva na ambicioznim, ali realnim ciljevima koji se mogu ostvariti u narednom dvogodišnjem periodu. U tom smislu, [Deklaracija partnera sa Zapadnog Balkana o integraciji Roma u procesu proširenja Evropske unije](https://www.rcc.int/docs/464/declaration-of-western-balkans-partners-on-roma-integration-within-the-eu-enlargement-process) koja je usvojena u Poznanu, daje nam jasne smernice o željenim ciljevima u narednom periodu, ali je neophodno uspostaviti vezu između ciljeva, kao i mera i aktivnosti koje će tim ciljevima doprineti.

*Rad u tematskim grupama*

Nakon otvaranja Seminara i uvodne sesije, organizovan je rad u šest tematskih grupa u cilju evaluiranja postignutih rezultata u prethodnom periodu, identifikacije ključnih izazova i formulisanja predloga operativnih zaključaka za naredni dvogodišnji period. Svaka tematska grupa imala je voditelja/ku (predstavnika/cu ministarstva/institucije) i izvestioca/teljku (predstavnika/cu nevladinog sektora i/ili člana/icu međunarodne organizacije).

1. Obrazovanje: Preduzete mere, izazovi i prioriteti za naredne dve godine (Voditeljka: Snežana Vuković, Ministarstvo prosvete, nauke i tehanološkog razvoja; Izvestilac: Adi Sinani, Fond za obrazovanje Roma)

Ključne preporuke u oblasti obrazovanja odnose se na povećan obuhvat romske dece predškolskim vaspitanjem i obrazovanjem, naročito pripremnim predškolskim programom; unapređivanje kompetencija pedagoških asistenata/kinja, povećanje njihovog broja u predškolskim ustanovama i osnovnim školama, kao i utvrđivanje mehanizma praćenja rada pedagoških asistenata/kinja; povećanje broja stipendija za učenike/ce romske nacionalnosti u srednjim školama i na fakultetima; upis bez kvota na fakultete i visoke škole čiji je osnivač Republika Srbija za sve učenike/ce romske nacionalnosti koji su završili četvrogodišnje srednje škole i položili prijemni ispit.

2. Zapošljavanje: Realizovane aktivnosti, izazovi na nacionalnom i lokalnom nivou i prioriteti u naredne dve godine (Voditelj: Goran Gležnjić, Nacionalna služba za zapošljavanje; Izvestiteljka: Aleksandra Bojađijeva, Akcioni tim za integraciju Roma 2020, Savet za regionalnu saradnju)

Tematska grupa koja je razmatrala oblast zapošljavanja Roma/kinja izdvojila je sledeće ključne aktivnosti: zapošljavanje Roma/kinja u institucijama na državnom/lokalnom nivou, uključujući rešavanje statusa koordinatora/ki za romska pitanja, pedagoških asistenata/kinja i zdravstvenih medijatorki; uvođenje programa romskih medijatora/ki u zapošljavanju kao spone između romske zajednice i poslodavaca i institucija koje se bave zapošljavanjem; transformacija nedeklarisanog u deklarisani rad bez gubljenja prava iz oblasti socijalne zaštite; nastaviti sa davanjem namenskih subvencija za zapošljavanje Roma/kinja uz izmenu određenih kriterijuma, obezbeđivanje dugoročnog praćenja i sistema mentorstva za korisnike.

3. Socijalna i zdravstvena zaštita uključujući prava dece i nasilje u porodici (Voditelj: Dragan Knežević, Ministarstvo za rad, zapošljavanje, boračka i socijalna pitanja, Dragan Đorđević, Ministarstvo zdravlja; Izvestitelj/ka: Prof. dr Snežana Simić, ekspertkinja za javno zdravlje, Danilo Ćurčić, A11 Inicijativa za ekonomska i socijalna prava)

Osnovne preporuke koje se odnose na oblast socijalne zaštite su: pilotiranje lokalnog mehanizma medijatora/ki u socijalnoj zaštiti, uz donatorsku podršku, koji će predstavljati sponu između romske zajednice i ustanova socijalne zaštite; pojačati rad internih lokalnih jedinica za organizovanje podrške i pomoći deci koja žive i/ili rade na ulici; razviti programe čiji je cilj smanjenje broja maloletničkih i prinudnih brakova; podsticati razvoj lokalnih socijalnih usluga iz budžeta nadležnog grada i/ili jedinice lokalne samouprave, prvenstveno svratišta, kroz obezbeđivanje redovnih izvora finansiranja i proširenja mreže svratišta.

Ključna preporuka koja se odnosila na oblast zdravlja se tiče rešavanja statusa zdravstvenih medijatorki, što podrazumeva izbor optimalnog modela institucionalizacije zdravstvenih medijatorki na osnovu saglasnosti resornih ministarstava i Koordinacionog tela za praćenje Strategije; povećanje njihovog broja tako da sve opštine u Srbiji koje imaju više od dva posto udela romskog stanovništva u ukupnom stanovništvu imaju zdravstvenu medijatorku, što bi značilo povećanje sa sadašnjih 85 na 100 zdravstvenih medijatorki; razvijanje i akreditovanje programa za edukaciju i obuku zdravstvenih medijatorki u srednjim školama zdravstvene struke u Srbiji (zanimanje zdravstveni medijator je ušlo u Nacionalni okvir kvalifikacija).

4. Stanovanje: Preseljenje/legalizacija romskih naselja (Voditeljka: Svetlana Ristić, Ministarstvo građevinarstva, saobraćaja i infrastrukture; Izvestiteljka: dr Zlata Vuksanović Macura, ekspertkinja u oblasti stanovanja)

Osnovne preporuke ove tematske grupe su sledeće: ažuriranje GIS baze, odnosno razvoj postojećeg geografskog informacionog sistema za podstandardna romska naselja; izrada studije o tipologiji podstandardnih romskih naselja; izrada planske dokumentacije i projektno-tehničke dokumentacije za komunalnu infrastrukturu u naseljima; izrada smernica za rešavanje imovinsko-pravnih odnosa za potrebe ozakonjenja objekata, uključujući i načine prenosa zemljišta u javnoj svojini (uključujući i zemljište javnih preduzeća) na privatna lica, stanovnike romskih naselja; izrada metodologije i uputstava za sprovođenje mera koje se tiču iseljenja i preseljenja u skladu sa zakonom i međunarodnim standardima, uključujući i aktivno učešće svih aktera.

5. Lična dokumenta i položaj raseljenih lica i povratnika u procesu readmisije – izazovi i moguća rešenja (Voditeljka: Olivera Vučić, Komesarijat za izbeglice i migracije; Izvestiteljka: Marija Ristić Milovanović, Ekumenska humanitarna organizacija)

Radna grupa je zaključila da je postignut značajan napredak po pitanju ličnih dokumenata i upisa u matičnu knjigu rođenih. Potpisan je novi Sporazum o razumevanju između Ministarstva za državnu upravu i lokalnu samoupravu, Zaštitnika građana i UNHCR-a koji podrazumeva aktivnosti na sagledavanju eventualnih problema pripadnika romske nacionalne manjine u ostvarivanju prava na upis u matičnu knjigu rođenih, kao i drugih prava iz ličnog statusa, sa posebnim osvrtom na novorođenu decu u cilju sprečavanja nastanka rizika od apatridije.

Kad je reč o integraciji povratnika vraćenih po Sporazumu o readmisiji, preporuka je unapređenje koordinacije rada lokalnih aktera, što podrazumeva zajednički rad lokalnih saveta za migracije, mobilnih timova ili članova romske zajednice u JLS gde nisu formirani mobilni timovi.

Radna grupa je prepoznala i potrebu za praćenjem implementacije Zakona o besplatnoj pravnoj pomoći koje treba da vrši Ministrasvo pravde, kao i neophodnost saradnje između relevantnih ministarstava, institucija, međunarodnih organizacija i civilnog sektora, ali i podizanje kapaciteta JLS za pružanje besplatne pravne pomoći.

6. Sveprožimajuće teme (Voditelj: Nikola Radojlović, Ministarstvo za rad, zapošljavanje, boračka i socijalna pitanja; Izvestiteljka: Vera Kurtić, Savet Evrope)

Ključne preporuke u oviru ove tematske grupe odnosile su se na obezbeđivanje podataka razvrstanih po nacionalnoj pripadnosti u Bazi za praćenje mera za inkluziju Roma, ali i u svim drugim relevantnim sistemima i evidecijama; adekvatnu i blagovremenu pripremu za Popis stanovništva i sprovođenje kampanje čiji cilj je ohrabrivanje Roma/kinja da se na Popisu izjasne kao pripadnici romske zajednice; obezbeđivanje adekvatnog sistema praćenja slučajeva diskriminacije i nasilja nad Romima/kinjama i mera prevencije; osnivanje Zavoda za kulturu Roma po uzoru na postojeće zavode za kulturu drugih nacionalnih manjina u Srbiji.

*Diskusija nakon rada u tematskim radnim grupama* (Moderatorka: Dragana Jovanović Arijas, menadžerka Tima za socijalno uključivanje i smanjenje siromaštva Vlade Republike Srbije)

* Petar Antić iz GIZ-a je naglasio da potvrda o nacionalnoj pripadnosti, izdata od strane Nacionalnog saveta romske nacionalne manjine (NSRNM), ne treba da bude deo konkursne dokumentacije za apliciranje za stipendije jer je to nezakonito. Kao alternativu naveo je preporuku NSRNM ili relevantne organizacije civilnog društva.
* Anita Alić iz Ministarstva prosvete, nauke i tehnološkog razvoja (MPNTR) pojasnila je da je za apliciranje za stipendije, planirane u okviru IPA 14 programa, potrebna izjava roditelja, a da je NSRNM zastupljen u izbornoj komisiji.
* Božidar Jovanović iz GIZ-a skrenuo je pažnju na nekoliko važnih podtema u oblasti obrazovanja, kao što su nostrifikacija diploma i obuhvat povratnika/ca u sistemu obrazovanja; potreba za proširenjem mreže pedagoških asistenata/kinja i sistem za praćenje njihovog rada; obezbeđivanje stipendija i za romske studente/kinje na prvoj godini studija.
* Jelena Tadžić iz UNDP-a je istakla da 100 zaposlenih Roma i Romkinja, kako je predloženo u okviru jednog od operativnih zaključaka, nije dovoljan broj imajući u vidu brojnost ove nacionalne manjine. Napomenula je i da bi fokus trebao biti na obrazovanim pripadnicima/ama romske zajednice.
* Robert Bu iz GIZ-a osvrnuo se na važnost participacije jedinica lokalne samouprave (JLS) u unapređenju uslova stanovanja kroz programe iz donatorskih sredstava i/ili državnih sredstava. Nije dovoljno samo motivisati JLS, već insistirati na njihovoj odgovornosti za participaciju u vidu finansija i obezbeđivanja osnovnih infrastrukturnih preduslova (pristup vodi, kanalizaciji, struji, itd). Podsetio je da iskustvo i modeli u tom pogledu postoje i da ih treba optimalno koristiti. Istakao je takođe da je važno osnažiti saradnju JLS sa lokalnim predstavnicima Komesarijata za izbeglice i migracije radi jačanja koordinacije na lokalnom nivou i boljeg socijalnog uključivanja povratnika.
* Dejan Marković iz SKGO je skrenuo pažnju na to da je lokalni akcioni plan (LAP) pravi mehanizam da se unapred planira participacija JLS u unapređivanju uslova stanovanja Roma i Romkinja.
* Danilo Ćurčić iz A11 je predložio da se jedan od operativnih zaključaka dopuni tako da bude fokusiran na udeo romske populacije u različitim stambenim rešenjima koje Komesarijat za izbeglice i migracije obezbeđuje za interno raseljena lica i povratnike u procesu readmisije.
* Nikola Radojlović iz Ministarstva za rad, zapošljavanje, boračka i socijalna pitanja istakao je da je jako važna blagovremena priprema za Popis stanovništav u smislu motivisanja što većeg broja pripadnika/ca romske zajednice da se izjasne o svojoj nacionalnoj pripadnosti.
* Dragan Gračanin iz Saveta Evrope istakao je koliko je važno da se senzitivišu institucije i informišu o pojmu „anticiganizam“, posebno pravosuđe, radi obezbeđivanja sigurnosti romske zajednice i unapređenja ravnopravnosti Roma i Romkinja.
* Jadranka Ivković iz Fonda za otvoreno društvo je napomenula potrebu za izradom analize na temu segregacije u obrazovanju, kao i definisanje različitih pravaca/modela za desegregaciju jer su konteksti u školama i u lokalnim sredinama različiti. Podsetila je i na analizu efikasnosti i efektivnosti institucionalnog mehanizma za upravljanje Strategijom koje je pomenutim dokumentom planirano upravo u ovom periodu.
* Božidar Nikolić iz Asocijacije pedagoških asistenata ukazao je na važnost detaljnijeg analiziranja fenomena ranih, dečijih i prinudnih brakova u cilju izbegavanja stereotipa i da je ova pojava isključivo vezana za romsku zajednicu.
* Mirjana Maksimović iz Delegacije Evropske unije u Srbiji (DEU) naglasila je da finalna formulacija operativnih zaključaka mora biti konkretna, merljiva, uvremenjena i sa jasno podeljenim nadležnostima. Istakla je da u predloženim operativnim zaključcima nije adresirano pitanje koordinatora za romska pitanja i mobilnih timova, a to su ključni mehanizmi za implementaciju svih mera na lokalnom nivou.
* Kloe Berger iz Evropske komisije je izrazila svoju saglasnost sa napomenama gospođe Maksimović i dodala da Akcioni plan za Strategiju koji još uvek nije usvojen ima vremensku podudarnost sa implementacijom novih operativnih zaključaka, tako da je svrsishodno da ova dva pravca delovanja budu usaglašena.

*Završne reči i zaključak*

Prisutnima se obratio Nenad Ivanišević, član Koordinacionog tela za praćenje realizacije Strategije za socijalno uključivanje Roma i Romkinja za period od 2016-2025. godine, koji je istakao važnost regovanja na situacije diskriminacije, kao i aktivno učešće članova/ica romske zajednice u svim procesima na nacionalnom i lokalnom nivou.

Završne reči uputila je Marta Garcija Fidalgo zadužena za koordinaciju politika za Rome u Generalnom direktoratu za politiku susedstva i pregovora o proširenju Evropske komisije i tom prilikom pozdravila spremnost na dijalog između svih relevantnih aktera. Fidalgo je naglasila da predlog novih operativnih zaključaka za period od 2019-2021. godine mora biti u skladu sa ciljevima definisanim [Deklaracijom partnera sa Zapadnog Balkana o integraciji Roma u procesu proširenja Evropske Unije](https://www.rcc.int/docs/464/declaration-of-western-balkans-partners-on-roma-integration-within-the-eu-enlargement-process) iz Poznana, kao i da mora biti potvrđen od strane Vlade Republike Srbije.

Seminar koji se od 2011. godine održava svake druge godine predstavlja priliku da se u formi operativnih zaključaka dogovore prioriteti za budući period u oblasti socijalnog uključivanja jedne od najranjivijih kategorija stanovništva u Republici Srbiji. Obavezu pripreme periodičnih izveštaja o realizaciji dogovorenih operativnih zaključaka imaju Tim za socijalno uključivanje i smanjenje siromaštva i Kancelarija za ljudska i manjinska prava.